APSTIPRINĀTI:

**SAISTOŠIE NOTEIKUMI Nr. \_\_\_\_\_**

**“Par Madonas novada pašvaldībai piederoša vai piekrītoša neapbūvēta zemesgabala nomas maksas apmēru”**

*Izdoti saskaņā ar Ministru kabineta*

*2018.gada 19.jūnija noteikumu Nr.350*

*“Publiskas personas zemes nomas un apbūves tiesības noteikumi” 31.punktu*

2025.gada \_\_\_.\_\_\_\_\_\_\_\_\_\_

1. Saistošie noteikumi nosaka Madonas novada pašvaldībai piederoša vai piekrītoša neapbūvēta zemesgabala nomas maksas apmēru.

2. Noteikumi attiecas uz fiziskām personām, kuras vēlas nomāt vai nomā pašvaldībai piederošu vai piekrītošu neapbūvētu zemesgabalu.

3. Neapbūvēta zemesgabala, kas tiek izmantots personisko palīgsaimniecību vajadzībām atbilstoši likuma “Par zemes reformu Latvijas Republikas lauku apvidos” 7. pantam ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts, minimālā nomas maksa tiek noteikta 10,00 euro gadā gadījumos, kad nomas maksa, kas aprēķināta saskaņā ar Ministru kabineta 2018.gada 19.jūnija noteikumiem Nr.350 “Publiskas personas zemes nomas un apbūves tiesības noteikumi”, ir mazāka par 10,00 euro gadā.

4. Neapbūvēta zemesgabala, kas nodots pagaidu lietošanā sakņu (ģimenes) dārza ierīkošanai ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts, minimālā nomas maksas tiek noteikta 10,00 euro gadā gadījumos, kad nomas maksa, kas aprēķināta saskaņā ar Ministru kabineta 2018.gada 19.jūnija noteikumiem Nr.350 “Publiskas personas zemes nomas un apbūves tiesības noteikumi”, ir mazāka par 10 euro gadā.

5. Noteikumi stājas spēkā 2026. gada 1. janvārī.

6. Ar Saistošo noteikumu spēkā stāšanās brīdi spēku zaudē 19.10.2021. saistošajiem noteikumiem Nr.11. “Par Madonas novada pašvaldībai piederoša vai piekrītoša neapbūvēta zemesgabala nomas maksas apmēru”

Domes priekšsēdētājs Agris Lungevičs

**PASKAIDROJUMA RAKSTS**

**Madonas novada pašvaldības 2025. gada \_\_.\_\_\_\_\_\_\_ saistošo noteikumu Nr.\_\_\_\_\_“Par Madonas novada pašvaldībai piederoša vai piekrītoša neapbūvēta zemesgabala nomas maksas apmēru”**

|  |  |  |
| --- | --- | --- |
| N.p.k.  | Paskaidrojuma raksta sadaļas | Norādāmā informācija |
| 1. | Saistošo noteikumu mērķis un izdošanas nepieciešamības pamatojums | Administratīvo teritoriju un apdzīvoto vietu likuma Pārejas noteikumu 33.8 punkts nosaka, ka 2025. gada pašvaldību vēlēšanās ievēlētā Madonas novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2025. gada 31. decembrim ir spēkā novadu veidojošo bijušo pašvaldību saistošie noteikumi. Ņemot vērā minēto normu, ir nepieciešams līdz 2025. gada 31. decembrim pieņemt jaunus Madonas novada pašvaldības (turpmāk – pašvaldība) saistošos noteikumus “Par Madonas novada pašvaldībai piederoša vai piekrītoša neapbūvēta zemesgabala nomas maksas apmēru” (turpmāk – saistošie noteikumi).Ministru kabineta 2018.gada 19.jūnija noteikumu Nr.350 “Publiskas personas zemes nomas un apbūves tiesības noteikumi” 31.punkts nosaka, ka pašvaldībai savos saistošajos noteikumos ir tiesības noteikt lielāku nomas maksu par pašvaldības neapbūvētajiem zemesgabaliem, nekā minēts šo noteikumu 30.2. un 30.3. apakšpunktā. Gadījumos, kad neapbūvētu zemesgabalu, kuri tiek izmantoti personisko palīgsaimniecību vajadzībām atbilstoši likuma “Par zemes reformu Latvijas Republikas lauku apvidos” 7. pantam un kuri nodoti pagaidu lietošanā sakņu (ģimenes) dārza ierīkošanai, kadastrālā vērtība un iznomājamās platības ir nelielas, to noteiktā nomas maksa nesedz administrēšanas izdevumus, līdz ar to nepieciešams noteikt minimālo nomas maksas apmēru. Saistošos noteikumus nepieciešams izdot, lai nodrošinātu sabiedrības vajadzības pēc Madonas novada pašvaldības valdījumā un īpašumā esošas zemes nomas tiesību izmantošanas un vienlaicīgi noteiktu minimālo nomas maksas apmēru, kas segtu nomas maksas administrēšanas izmaksas visā Madonas pašvaldībā.Saistošie noteikumi nosaka neapbūvētu pašvaldības zemesgabalu nomas maksas minimālo apmēru, sabalansējot sabiedrības vajadzības pēc zemes izmantošanas un pašvaldības pienākumu racionāli un lietderīgi apsaimniekot tās nekustamo īpašumu |
| 2. | Saistošo noteikumu fiskālā ietekme uz pašvaldības budžetu | Saistošie noteikumi paredz pašvaldības zemes nomas minimālo apmēru, līdz ar ko, to izpildei tiek prognozēta pozitīva ietekme uz pašvaldības budžeta ienākumu sadaļu.Lai nodrošinātu Saistošo noteikumu izpildi nav, nepieciešams veidot jaunas institūcijas vai radīt jaunas darba vietas. |
| 3. | Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Projektam nav tiešas ietekmes uz vidi, iedzīvotāju veselību, uzņēmējdarbības vidi un konkurenci. Projektam ir netieša sociālā ietekme. Tas dos iespēju pašvaldības iedzīvotājiem ierīkot sakņu dārzus iegūstos pārtiku pašpatēriņam, kā arī baudīt pašu iekopto vidi. |
| 4. | Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Nav paredzētas papildus administratīvās procedūras un izmaksas |
| 5. | Saistošo noteikumu ietekme uz pašvaldības funkcijām un cilvēkresursiem | Nav nepieciešams veidot jaunas institūcijas, darba vietas, paplašinot esošo institūciju kompetenci, lai nodrošinātu saistošo noteikumu izpildi. |
| 6. | Saistošo noteikumu izpildes nodrošināšana | Saistošo noteikumu izpildi nodrošinās Madonas novada pašvaldības Centrālās administrācijas Nekustamo īpašumu un teritoriālās pārvaldības nodaļai. |
| 7. | Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| 8. | Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par saistošo noteikumu projektu un dotu iespēju pašvaldības iedzīvotājiem izteikt viedokli, saistošo noteikumu projekts no 2025. gada 5. septembra līdz 2025. gada 30. septembrim tika publicēts pašvaldības oficiālajā tīmekļvietnē www.madona.lv sadaļas “Dokumenti” apakšsadaļā “Saistošo noteikumu projekti”. Iedzīvotāju priekšlikumi un pretenzijas netika saņemtas.  |

Madonas novada pašvaldības domes priekšsēdētājs A. Lungevičs